Nú í morgun skreið að landi nýr bátur á Djúpavogi . Báturinn heitir Sæljós GK 185 , keyptur frá Grindavík og eru nýir eigendur Ósnes og Eyfreyjunes á Djúpavogi . Hyggjast nýir eigendur gera bátinn út til fjölveiða og eru þeir m.a. búnir að sækja um leyfi til hrefnuveiða . Báturinn , sem er stálbátur , var smíðaður á Seyðisfirði árið 1968 , er 64.7 brúttótonn , 21 metri að lengd og 4.8 metrar á breidd . Bar báturinn áður nöfnin Sæmundur GK , Sæmundur SF , Helguvík ÁR , Fossborg ÁR , Arnþór EA og Valur NK. Báturinn var endurbyggður árið 1998 , m.a. lengdur og tekinn í allsherjar yfirhalningu . Bátnum var siglt af stað um kl. 23:00 á mánudagskvöldið 6. apríl og er því ferðalagið búið að taka rúma 30 tíma . Um borð á leiðinni austur voru bræðurnir Hreinn og Birgir Guðmundssynir , Hringur Arason og Jón Karlsson , skipstjóri . Nýir eigendur munu á næstunni taka bátinn í gegn og gera hann sem glæsilegastan og vonast til að geta byrjað að róa á honum með sumrinu . Vonandi sannast hér hið fornkveðna að þeir munu fiska sem róa . Heimasíðan óskar nýjum eigendum til hamingju með hið nýja skip og þeir eiga von á Hnallþórum , þegar þeir eru búnir að sýna fram á hversu fisknir þeir eru og tekjurnar fara að streyma í hafnarsjóð . Myndir af komu nýja bátsins má sjá með því að smella hér .